ming030890/wiki-yue-high-quality huggingface dataset:
啤酒釀製

啤酒釀製（Brewing）係釀造啤酒嘅過程，亦即係將穀物（多數係大麥）浸落水度發酵成酒嘅過程。
啤酒魚

啤酒魚（粵拼：be1 zau5 jyu2）係廣西陽朔地區嘅特色菜，主要以魚肉鮮辣帶酒味兼冇腥味而出名。
當地整嘅啤酒魚係先揀陽朔附近嘅灕江養嘅毛骨魚同劍骨魚，再用桂北山區出嘅生茶油烹炸，跟住放入桂林出嘅上等啤酒炆熟而成。
啪啪Channel

《啪啪Channel》（Talker: Bang Bang Channel）係香港電視娛樂製作嘅清談節目，2017年8月13號開始到2018年2月11號逢禮拜日23:30-00:00（晚吹時段）喺ViuTV播出，主持係陶傑、卓韻芝、阮文泰（Dickson）。節目延續呢個節目嘅前身《啪啪聲，太好聽》，每集節目都會講同性有關嘅主題。
節目名擺明係惡搞無綫電視嘅Big Big Channel，而正正就係因為《啪啪聲，太好聽》嘅節目監製畀Big Big Channel撬咗過檔，所以先至有呢個節目嘅出現。

節目調動
2018年1月7號：由於直播《英格蘭足總盃 - 第三圈：梳士貝利 對 韋斯咸》，所以暫停播映一集。
2018年1月28號：由於直播《英格蘭足總盃 - 第四圈：卡迪夫城 對 曼城》，所以暫停播映一集。
啪啪 Partner

《啪啪Partner》（Talker: Pak Pak Partner）係香港電視娛樂製作嘅清談節目，《啪啪Channel》續作，2019年4月29號到2020年4月27號開始逢禮拜一23:30-00:00（晚吹時段）喺ViuTV播出，每集節目都會講同性有關嘅主題，總共有兩輯。第一輯裏面，會邀請一對伴侶分享各人對性嘅睇法同埋經驗，增長性知識；第二輯就增加咗主持陣容，用佢地嘅睇法同埋經驗討論嗰集嘅主題。

第二輯
第二輯只有客席主持，冇嘉賓。

節目調動
2019年7月1號：由於突發新聞直播，所以臨時停播一次。
啤酒花

啤酒花（粵拼：be1 zau2 faa1；學名：Humulus lupulus），又嗌蛇蔴花（se4 maa4 faa1）、酒花，係大麻科葎草屬嘅長年生爬藤草本植物，而家喺歐洲、西亞同北美洲、中國嘅華北同東北平原、山東地區都搵到。

樣
植株長可以去到10m，成樖嘢有倒鉤刺，梗同葉柄都係有好多幼毛，超濃密。葉對生，紙質，樣似心形到蛋形不等，三裂到唔裂（多數係三裂），闊4～8cm，基部心形到圓形，邊緣有粗鋸齒；正面生細密毛，背面生疏冇同黃色粉狀油滴仔；葉柄長度成日短過葉片。花單性，公乸唔同樹；其中花公屬圓錐花序，花乸屬短穗狀花序；花被片同花芯各有5條，花乸多數每兩隻喺杈位生隻苞片，苞片好似瓦片噉疊埋重要氹氹轉嚟生；每年5～6月開花。果屬穗果或毬果，淡黃白，似波噉，宿存苞片膜質兼加大，有黃色粉狀油滴窿，幾乎冇毛；苞片入面各㔷埋咗兩隻瘦果；每年6～9月結果。

用途
植株多數用嚟整酒，入面有0.3～1%嘅揮發芳香油，亦有4%嘅苦味素，重有13%嘅單寧響度。雖然佢嘅花有比較高嘅營養價值同藥用功效，但飲得太多或成日飲好易醉或引發酒精肝。
啤酒燴牛肉

啤酒燴牛肉係比利時一味餸，用啤酒、洋蔥、百里香、月桂葉、芥醬去燴牛肉。
耳環

耳環（環讀陰上聲），係戴喺耳珠上嘅首飾，耳環可以由金屬、塑膠、玻璃、寶石等物料造成。戴耳環多數都係女性，有啲男人都會戴。
戴耳環通常都要穿耳，喺耳珠度開個窿仔。

單耳戴耳環文化
通常嘅情況下，男仔淨係戴右邊耳環暗示佢係基，所以喺香港社會，男仔戴耳環有「左型右基」之稱：即係淨戴左耳耳環嘅男仔就純粹為美觀，右耳穿耳環嘅就係同性戀。
而女仔就相反，淨係戴左邊耳環嘅就即係佢係女同性戀。
耳鳴

耳鳴係指無外來嘅聲但係病人嘅耳又聽到聲嘅狀況，絕大多數都係病人自己先至聽得到。
耳珠

耳珠係耳下面一忽肉。有啲人粒耳珠完全黐埋塊面度，有啲人就唔會，完全係由遺傳基因決定。耳珠亦畀人用嚟穿耳環。
耳筒

耳筒，或者耳機，係戴喺頭嘅喇叭仔，貼耳，用來聽聲。耳筒會駁去電子儀器度，好似收音機、電視機、影碟機等。通常都有兩邊，可以播立體聲。有啲入耳嘅，叫耳塞。
耳筒可以隔開現場環境噪音，自己聽緊嘅音響又唔會滋擾到人。
耳筒可以分專業（錄音）用同消費者（音響）用兩類，分別係消費者用嘅會有加強低音或者其他改善音色嘅功能，而專業用嘅係盡量要出來嘅聲夠準，所以唔會有任何改善音色嘅功能。另外，專業用嘅耳筒可能條綫可以拆出來換（例如條綫壞咗可以淨換條綫），或者貼住耳仔嗰個墊亦都可能可以拆出來換。
耳膜

耳膜（ji5 mok6，英文：eardrum），係分開外耳同中耳嘅薄膜，將耳道同鼓室隔開。
耳蝸

耳蝸（Cochlea）係耳嘅一個結構，位置喺內耳入面。因為佢同蝸牛殼嘅形狀好似，所以畀人叫「耳蝸」。耳蝸亦係聽覺系統嘅組成部分。佢中間嗰部分係哥蒂氏器（Organ of Corti、spiral organ），入面嘅毛細胞係負責將嚟自中耳嘅聲波轉做相應嘅神經信號，然後傳畀個腦去做下一步。耳蝸上面亦有三條叫半規管（semi-circular canal）嘅嘢，當個頭郁嗰陣用嚟平衡。
耳仔結構，10係耳蝸
耳鼻喉科

耳鼻喉科（粵拼：ji2 bei6 hau4 fo1，英文：otorhinolaryngology），係醫學上面專係研究耳鼻喉同埋一啲相關嘅病嘅學科。
耳燭

耳燭係包住蜂蠟嘅通心管。用嗰時將一端插入外耳道，另一端點燃。民間號稱可用於醫好好多病，但係經過科學印證，呢啲都係錯嘅。無資料話耳燭可以有乜療效，反而有機會唔小心整傷。
耳燭療法源於中國、希臘、埃及、西藏同北美嘅民俗療法，耳燭係外圍蜂蠟嘅空心管，一端插入側躺患者耳內，並點燃另一端，大約燃燒15分鐘，之後將耳燭殘餘根部畀患者睇，話係耳垢，並稱此為煙囪效應，將耳垢自耳內吸出。

效果
耳燭明顯係將耳垢取出，但係亦被宣稱有治療過敏、頭痛、鼻竇炎、感冒同耳鳴嘅效果。甚至有提神、耳清明目、提高嗅覺味覺敏銳等功效。

使用率
並無詳細研究資料，但根據報導，在1996年美國西雅圖一間公司，每個禮拜可以賣出1000隻耳燭，而網站內相關嘅資料就有數千筆，美國每122名耳鼻喉科醫生就有一位知道自己嘅患者曾經用過耳燭，而英國嘅護士亦曾經畀犯人用過，可見得使用嘅頻率高。

功效
許多廣告推銷耳燭嘅好處，但係都無科學證據證明。

安全性問題
Seely嘅報告入面122個耳鼻喉科醫生中，有14位有處理使用耳燭所生嘅併發症，共13耳燒傷，7耳阻塞，1耳耳膜穿孔。另有外耳炎同暫時性失聽者。
商業情報

商業情報（Business Intelligence，BI）係指用現代數據庫技術、線上分析處理技術同數據探勘等嘅技術分析數據，並且創造商業價值。
商業模擬遊戲

商業模擬遊戲（英文：business simulation game / tycoon game）係指模擬經濟（主要係微觀經濟）同金融系統嘅模擬遊戲。玩家喺呢啲遊戲當中經營或者扮演一間企業，提供商品或者服務，並且從中賺取利潤得嚟又要佔領市場、擴大企業規模、或者產業升級。商業模擬遊戲比較出名嘅例子有金融帝國（Capitalism）同相關遊戲。
商業週期

每一個經濟體嘅 GDP（同埋其他嘅經濟表現指標）長遠嚟講都會週期性噉上上落落，呢啲上上落落就係所謂嘅商業週期（business cycle）。
商業化

商業化（英文：commercialization）係指「將個新諗頭變成商業上可以攞去賣嘅嘢」嘅過程。
商業軟件

商業軟件（英文：business software）泛指俾人攞嚟做商業用途嘅軟件。
商業

商業（粵拼：soeng1 jip6；英文：Commerce）係大規模提供商品同服務嘅行為，涉及好多唔同種類嘅生意，而商業最主要目的就係賺錢牟利。

研究
内文：商學
商學係指一柞教學生點樣打理生意同做相關事務嘅學科。喺好多國家同地區，商學都係高中會教嘅知識，而且大學一般亦都會教商學方面嘅課程。包括
經濟學
管理學
市場學
商業大亨

《商業大亨》（CEO.Funmily）係一隻網上遊戲，2009年面世，介面係中文。遊戲故事背景係玩家由零開始，玩做生意、開鋪頭、搞錢發達，成為商業大亨。
《商業大亨》玩家都係唐人，佢用過香港電視劇《畢打自己人》個老細陳鴻烈做生招牌。
商氏

商（粵拼：soeng1）係唐人姓氏，喺《百家姓》裏頭排第487位。
呢篇商氏係同姓氏有關嘅楔位文章，重未寫完嘅。麻煩你幫手充實佢。
商業區

商業區係指有好多商業設施（特別係銀行、超級市場、金融中心、商場等企業）嘅地區，屬於城市嘅一部分。商業區同住宅區同埋工業區相對，但通常會建設喺住宅區附近或者市中心，有完善嘅道路網連接住宅區同工業區，用嚟提高商業區嘅運作效率同商業價值。喺香港，中環就係其中一個商業區。
糖蜜

糖蜜係將甘蔗或者紅菜頭整成食糖嘅加工過程入面產生嘅深啡色糖漿。
糖蔥餅

糖蔥餅係種香港小食，起源自潮汕。所謂「糖蔥」，係指將麥芽糖整成蔥絲嘅形狀，入面係無蔥嘅成份，再用白麪皮夾住。
糖蓮子

糖蓮子係用糖霜醃嘅蓮子，傳統上亦係農曆新年全盒其中一種食品，寓意「年生貴子」。
糖街

糖街（Sugar Street）係香港島銅鑼灣一條街，每日嘅人流都幾多，人山人海，特別係公眾假期。糖街近住維多利亞公園，糖街有小巴總站，但係冇巴士行。
糖街好多鋪頭都係印尼嘅。喺1989年，大家樂喺糖街開咗第一間鋪頭。
糖蓮藕

糖蓮藕係用糖霜醃嘅蓮藕，傳統上亦係農曆新年全盒其中一種食品，寓意「年年都有」。
糖膠樹

糖膠樹（粵拼：tong4 gaau1 syu6；學名：Alstonia scholaris）；第個名係盆架子（pun4 gaa3 zi2）、橡皮樹（zoeng6 pei4 syu6）、燈架樹（dang1 gaa3 syu6）、魔神樹（mo1 san4 syu6）、黑板樹（hak1 baan2 syu6）、乳木（jyu5 muk6）、大樹將軍（daai6 syu6 zoeng1 gwan1）、英臺木（jing1 toi4 muk6）、麵條樹（min6 tiu4 muk6）；佢係夾竹桃科雞骨常山屬嘅常綠喬木，原產地喺中國嘅兩廣同閩臺一帶。呢樖嘢係一種隔音樹。

形態
呢樖嘢嘅樹形比較乾淨、樹幹比較直，有明顯嘅主幹特徵，材質比較鬆軟。葉係倒立蛋形，重有小小圓角方形或倒披針或鎖匙樣噉嘅冇毛革質品種，3～8嚿輪生。樹汁係白色；花係頂生，好似集埋一齊開到好似把遮嘅白花品種，有埐被柔毛；花冠就好似啲高腳碟噉，筒中間以上部位比較大，花盤係環形，每年11～12月開花，喺開花嗰時有好大埐味。佢結果嗰時，出嘅果好似條豆角噉。

用途
呢種樹可以用嚟做觀景樹同行道樹，同時佢嘅根、樹枝同樹皮、樹汁都可以用嚟做藥。另外，佢嘅樹汁可以加工成香口膠都得。藥用方面，佢可以醫感冒發燒，肺熱、咳、百日咳、黃疸、胃痛、嘔、肚疴、瘧疾，瘡瘍癰腫，跌打腫痛，外傷出血。另外，佢重可以用嚟做木，係黑板嘅其中一個原料。

毒性
佢嘅樹汁有毒，唔可以直接食。如估直接食咗佢嘅話會搞出嘔、肚疴、發燒、 反胃、嘴唇紅腫、心跳加快、血液循環系統障礙等一系列嘅病。
糖豆人

糖豆人（英文：Fall Guys，舊譯「糖豆人：終極淘汰賽」）係英國Mediatonic公司喺2020年8月3號出嘅一隻大逃殺遊戲。成隻遊戲整到好似玩家參加緊個遊戲節目噉。呢個遊戲喺PS4、NX、Xbox、智能手機嘅iOS及Android系統先至有得玩。
糖糕

糖糕，又喊做大籠䊦，係一種用糯米粉同埋紅糖倒入大口竹籠蒸做嘅糕點。做好出嚟可以切成條，個顏色銅黃到赯紅，有時仲會插紅棗、柏枝，通「鴻運」。
艾拉齊省

艾拉齊省（土耳其文：Elâzığ ili）係土耳其嘅其中一個省，首府艾拉齊。
艾德蒙斯站

艾德蒙斯站（英文：Edmonds）係加拿大卑詩省本拿比嘅一座架空列車站。
艾德里

艾德里（Airdrie）係加拿大亞伯達南部一座城，亦係全省第八大城，人口約莫有6萬。
艾德蒙希拉里

艾德蒙希拉里（英文：Edmund Hillary，1919年7月20號—2008年1月11號），係紐西蘭探險家，1953年同尼泊爾嘅丹增諾蓋合作，齊齊做頭一批上到珠穆朗瑪峰峰頂嘅人。
艾德貝奈斯

艾德貝奈斯（Ed Benes，全名José Edilbenes Bezerra，又譯貝諾；1972年11月20號—）係巴西漫畫家，因爲幫DC漫畫畫漫畫而聞名。
艾德靈

艾德靈（英文：Buzz Aldrin，1930年1月20號—）係美國太空人，1969年7月20號同尼爾岩士唐一齊上太空，做咗第二位登陸月球嘅地球人。
艾怡良

艾怡良（粵拼：ngaai6 ji4 loeng4；Eve Ai；1987年3月24號—），係臺灣女唱作人。佢喺師大附中、國立臺灣藝術大學視覺傳達設計學系學士畢業。
艾德蒙德·葛提雅

艾德蒙德·葛提雅（英文：Edmund Gettier，1927年10月31號—2021年3月23號）係美國一個哲學家，出名在提出咗葛提雅問題。
天衛一

天衞一（Ariel）係天王星嘅其中一粒衛星，平均直徑約莫1157.8±1.2公里，喺1851年發現。
天衛三

天衞三（Titania）係天王星嘅衛星，平均直徑約莫1576.8±1.2公里，喺1787年發現。
佢係天王星最大嘅衞星。
塞浦路斯英屬基地區

塞浦路斯英屬基地區係兩個響地中海東端、塞浦路斯島上嘅英國軍事基地，分成亞克羅提利（Akrotiri）同德凱利亞（Dhekelia）兩處。
塞格德

塞格德係匈牙利嘅第三大城，人口大約16萬。
塞浦路斯

塞浦路斯（希臘話：Κύπρος，土耳其話：Kıbrıs）係歐洲島嶼，位於地中海東部，面積9251平方公里。1959年2月19號英國、希臘同埋土耳其簽《蘇黎世－倫敦協定》後，1960年8月16號塞浦路斯宣佈自英國獨立。
喺島上住嘅希臘人同埋土耳其人喺塞浦路斯獨立之後衝突加劇，1974年土耳其入侵塞浦路斯北部之後，1983年土耳其人控制嘅北塞浦路斯宣佈獨立，自此塞浦路斯正式一分為二。南部嘅塞浦路斯共和國（希臘區）喺2004年5月1號正式成為歐洲聯盟成員。

行政區
而家塞浦路斯全島分畀四個主權單位治理，包括：
土耳其區：包括島北約1/3土地面積嘅區域，1974年俾土耳其出兵佔領。目前呢個區係北塞浦路斯土耳其共和國宣稱擁有嘅領土。
希臘區：包括島南約2/3土地面積嘅區域，係國際認可嘅塞浦路斯政權賽塞路斯共和國嘅實際管轄地。
聯合國緩衝區（UN Buffer Zone）：又叫做「綠線」，原本係1974年土耳其出兵塞浦路斯後劃出嘅緩衝線，目前由聯合國維持和平部隊管理。
英軍基地（U.K. Sovereign Base Areas）：英國殖民地時代留低，共有兩度，分別係島南嘅亞克羅提利（Akrotiri）同東南嘅德凱利亞（Dhekelia)。
塞爾柱帝國

塞爾柱帝國，向11世紀由塞爾柱家族統率烏古斯人諸部（Oghuz）向西亞建立嘅一個遜尼派穆斯林帝國。勢力至盛嗰時佔著河中、波斯、美索不達米亞、小亞細亞大部分同敘利亞（包埋巴勒斯坦地區）呢啲地方。以上時期叫大塞爾柱帝國。

分裂
睇埋：羅姆蘇丹國
1092年馬立克沙同尼紮姆•穆勒克死咗之後，王室諸子爭位，塞爾柱帝國分裂成好多細王朝，其中存在最耐嘅係同東羅馬帝國相鄰忌羅姆蘇丹國。1243年，蒙古帝國入侵小亞細亞，向科塞達克將羅姆蘇丹國軍擊潰，從此羅姆蘇丹國淪為蒙古伊兒汗國嘅藩屬。1299年羅姆蘇丹國分裂，1307年從歷史記錄上消失。
塞浦路斯聯合國緩衝區

塞浦路斯聯合國緩衝區（UN Buffer Zone）又通稱做綠線（Green Line），係一條西北-東南方向貫穿塞浦路斯中部嘅緩衝隔離線，全長約莫187英里（301公里），將控制個島南部嘅塞浦路斯（希臘塞浦路斯）同埋控制個島北部嘅北塞浦路斯（土耳其塞浦路斯）隔開。
呢條緩衝區大致係依尋1974年土耳其出兵進佔塞浦路斯島時，喺佢哋所佔領嘅區域外圍所劃嘅「綠線」（停火線）而設。綠線以北嘅土地面積佔塞浦路斯島37%，家陣係由土耳其所支持同承認嘅北塞浦路斯政權控制中。綠線除咗貫穿塞浦路斯之外，又同時穿越咗塞浦路斯嘅首都尼科西亞，將呢個城市一分為二，無論係原本嘅塞浦路斯政府抑或係後成立嘅北塞浦路斯政府，都將尼科西亞定做佢哋嘅首都。
原本嘅南北塞浦路斯隔離線裝置有包括水泥牆、有刺鐵絲網、暸望塔、反坦克溝渠同埋地雷區之類嘅阻隔設施，戒備好森嚴。家陣呢條隔離線係由聯合國維和部隊負責巡邏管理。
從2003年4月起，北塞浦路斯嘅土耳其裔政權喺長達30年嘅封鎖之後，第一次開放咗呢條隔離線嘅邊界，畀隔離區南北兩便嘅人民互相去到對面拜訪旅遊。
塞爾日達梭

塞爾日達梭（法文：Serge Dassault，出世名Serge Paul André Bloch，1925年4月4號—2018年5月28號）係法國軍工界工業家同政治人。
塞爾日達梭老頭馬塞爾（法文：Marcel Dassault）喺1929年創立Société des Avions Marcel Bloch（法文：Société des Avions Marcel Bloch）（後尾併咗入馬歇爾·達梭工業集團（法文：Groupe industriel Marcel Dassault））。集團旗下嘅達梭飛機（法文：Dassault Aviation）為軍隊生產過幻影同疾風戰機，亦係電子設備生產商Thales（法文：Thales）繼法國政府之後嘅第二大股東。
1986年，塞爾日達梭接手馬歇爾·達梭工業集團成為掌舵人。佢亦係保守派報紙《費加羅報》擁有人。2004年代表右翼人民運動聯盟（法文：Union pour un mouvement populaire）（UMP）當選參議員。
2018年5月28號下晝，塞爾日達梭因心臟病喺巴黎寫字樓過身，終年93歲。
嘉年華

嘉年華（英文：carnival），又嗌狂歡節，係種節日，通常係啲人化曬妝之後去巡遊慶祝，喺街頭好熱鬧。呢種節日都會因為唔同地方嘅風俗習慣而有唔同，主要慶祝集中喺二月、三月，通常喺四旬節嘅第一日─聖灰星期三之前完。
嘉應子

嘉應子係廣東嘉應（今梅州）特產小食，用中國李蜜餞整成。
嘉應子同山楂餅、陳皮梅係三大送苦茶嘅口立濕。
嘉慶

嘉慶（粵拼：gaa1 hing3；滿話：ᠰᠠᡳᠴᡠᠩᡤᠠ ᡶᡝᠩᡧᡝᠨ）係清朝皇帝顒琰嘅年號，相當於公元1796年到1820年，前後總共25年。
左邊幅圖顯示嘉慶喺清朝時期個位。
嘉強苑

嘉強苑係香港嘅一個居者有其屋屋苑，喺九龍橫頭磡富美街3號，一共有2座樓，1998年入伙。呢個屋苑喺居者有其屋第十八期乙、第二十期乙開賣，嗰時嘅開賣價介乎港幣$893,600 - $1,943,000。
嘉徑苑

嘉徑苑係香港嘅一個居者有其屋屋苑，喺新界大圍顯徑街16號，一共有2座樓，2002年入伙。呢個屋苑喺居者有其屋第二十四期甲開賣，嗰時嘅開賣價介乎港幣$870,000 － $1,614,300。
嘉御山

嘉御山（英文：The Great Hill）係香港嘉華地產發展嘅低密度住宅項目，晌新界沙田區大圍銅鑼灣山路8號。呢個屋苑一共有3棟高11層嘅大樓同8間獨立屋，夾埋有114個單位，晌2007年9月入伙。
嘉悅秀明

嘉悅秀明（1974年10月8號—）係日本足球員，司職前鋒，效力過橫濱飛翼，栃木SC，佐川急便東京，及熊本羅亞素。
嘉慕尼嘉谷地岩畫

嘉慕尼嘉谷地岩畫（粵音：gaa1 mou6 nei4 gaa1 guk1 dei6 ngaam4 waa2）係喺意大利嘅一幅石刻壁畫，亦係搵匀成個世界最大幅嘅石刻壁畫，喺1979年畀聯合國教科文組織列入世界遺產。
嘉慧園

嘉慧園（英文：Grenville House）係香港半山區一個私人住宅屋苑，喺馬己仙峽道1-3號，1971年起好，一共有10座樓，高12層，每層得1伙，總共120個住宅單位。
女人街

女人街（英文：Ladies' Market）係香港登打士街至亞皆老街嗰一段通菜街嘅俗稱，位於油尖旺區，係旺角嘅一個觀光購物地點同小夜市。

歷史
1970年代，香港有好多小販喺路邊無牌經營，除咗影響市容之外，亦為居民帶嚟不便甚至危險。為咗將佢哋規範化，市政局喺1975年3月14號喺九龍嘅20個地點推行「小販認可區」計劃。亞皆老街至山東街嘅一段通菜街，就係第一個獲准成立嘅小販認可區，其後延長至登打士街。由於街道早期嗰啲攤檔售賣嘅物品，多數以女性服裝同女性用品為主，所以俗稱女人街。

現況
現時，女人街已經成為香港人同外地遊客嘅購物地點。而所售賣嘅物品亦已經趨向多元化，包括各種家居用品、男女服裝、化妝品、手袋、手錶、飾物、玩具、香薰等等。由於貨物都係價廉物美，所以能夠吸引大量人士到訪同購物。攤檔一般喺中午開營業至夜晚十一點為止。女人街外圍附近亦有唔少熟食檔同濕貨攤檔。

韓國瑜搞烏龍用香港女人街照片做文宣
女人街算係亞洲其中一條最有名嘅香港街道，除咗香港亦有唔少台灣人認識。喺2021年8月8號，針對行政院規劃嘅振興「五倍券」，台灣前高雄市長韓國瑜喺Facebook呼籲政府能夠苦民所苦，體察民意。不過有網友發現，韓國瑜喺嗰篇文章嘅配圖竟然係香港女人街，引發熱議同揶揄。
英語一分鐘

《英語一分鐘》（英文：One Minute's English）係由香港電台電視部製作嘅電視教育資訊節目，由劉家傑主持，以每日一分鐘形式，為觀眾講解英語嘅習慣用法、字詞應用、發音規範等，同時指出香港人對英語嘅各種錯誤觀念同常犯嘅錯誤，並引申出學習英語嗰陣嘅常見問題。呢個節目由恆生銀行同快譯通贊助，由1992年8月開始播出至1996年8月，共播出1040集。
節目逢禮拜一至禮拜五喺無綫電視翡翠台同亞洲電視本港台播出，並喺香港電台第一台、香港電台第二台、香港電台第五台播出聲音版本。逢禮拜六會有「週末重溫」，畀觀眾重溫嗰個禮拜五日播出嘅內容。
英語指南

英語指南，香港一書，教人英文字同詞句。黃履卿所寫，一九二七年六月十一號，版權轉畀香港書籍文具業公會，由的近律師行辦理。
佢所用格式，同唐字音英語相似。每項有三部份，唐字、英字、廣東話唐字擬音。唐字擬音，書中稱為英字調音字邊，音節對應。
書中分門叫類。前面主要講字，後面就主要講問答。
英軍服務團

英軍服務團（英文：British Army Aid Group，縮寫：BAAG）係二戰時期响華南協助英軍及其它盟軍部隊嘅準軍事組織。按官方標準，BAAG响英國陸軍戰鬥序列係算MI9部隊，負責協助遠東戰俘從日軍戰俘營走佬。
英華書院

英華書院（英文：Ying Wa College，簡稱YWC，復辦前英文名叫Anglo-Chinese College）係一間香港直資男子中學，校舍喺九龍深水埗。
英華書院有悠久歷史。對華人嘅教育、傳教同出版事業、中西文化溝通有好大嘅貢獻，包括發行香港第一份華文報章《遐邇貫珍》，以及最先將《十三經》翻譯做英文出版等。
英華書院係香港最舊嘅中學。

歷史
喺深水埗嘅英華書院
英華書院嘅創辦人馬禮遜牧師（Rev. Robert Morrison, D.D.）係第一位來華傳教嘅傳教士，隸屬於倫敦傳道會（London Missionary Society）。1818年，馬禮遜指示米憐在馬六甲創辦英華書院，它的建校目的有二：一、是教導中國人學習英語和西方科技及培訓歐洲人通曉中國語文；二、是傳播基督教。由於鴉片戰爭的失敗，香港割讓給英國，當時的校長理雅各遂於1843年將校遷至香港，是香港最早三間西方學校的其中一所。
英蘇邊界

英蘇邊界（英文：Anglo-Scottish border）係指英格蘭同蘇格蘭之間條邊界。
英語播報員

英語播報員係負責NHK國際廣播同NHK World英語廣播嘅工作播報員。真正嘅NHK僱員播報員好少，而且仲有好多合約播報員。

史
自1935年短波「海外廣播」（推出時嘅稱呼）開始以來，已經聘請咗好多英文播報員。退休後，佢哋當中好多人開始投身英語教育，當中包括曾經擔任過NHK英語播報員嘅平川唯一（日文：平川唯一）（《廣播英語會話》講師）同五十嵐新次郎（早稻田大學語言學家、教授）。喺美國被評判為「東京玫瑰」嘅相葉、戶栗、育子（Aiba、Toguri、Ikuko）廣為人知，但近年，被美軍士兵稱為「東京玫瑰」嘅人卻係另一位英國播報員，最有可能嘅理論係須山芳枝。
英迪拉甘地國際機場

英迪拉甘地國際機場（Indira Gandhi International Airport；IATA代碼：DEL；ICAO代碼：VIDP）係印度德里嘅國際機場。佢個名係紀念印度頭一位女總理英迪拉甘地。
能登國

能登國係古代日本嘅一個令制國，屬北陸道地區，位置約莫係家下石川縣北部。
能登有沙

能登有沙，係日本嘅一個女藝人同埋配音員。
能登正人

能登正人（1990年4月10號—）係日本足球員，司職前鋒，效力過千葉JEF聯。
能量守恆定律

能量守恆定律（英文：The law of conservation of energy）係物理學上一條重要定律，講到同一個孤立系統入面，能量嘅總量係唔變，唔會無端端多咗或者少咗，只會改變形式存在，由一個狀態轉換到另一個，例如物件跌落嚟嗰陣就係位置勢能轉換成動能。結果就係能量唔會消失，亦唔可以被創造出嚟。

諾特定理
内文：諾特定理
埃米·諾特（1882-1935）係一位有影響力嘅數學家，因為佢對抽象代數同理論物理學嘅開創性貢獻而聞名。
能量守恆係好多物理理論中共同嘅特徵。從數學角度嚟講，呢個概念係諾特定理嘅結果，而呢個定理係由埃米·諾特喺1915年發展出嚟，並於1918年首次發表。喺任何遵循不變作用量原則嘅物理理論入面，呢個定理指出每一個連續對稱都有一個相關嘅守恆量；如果理論嘅對稱係時間不變性，咁嗰個守恆量就叫做「能量」。 能量守恆定律係時間移動對稱嘅結果；能量守恆係由物理法則隨時間本身唔改變呢個實證事實所推導出嚟嘅。哲學上可以咁講：「冇嘢係依賴時間本身嘅」。換句話講，如果物理系統喺時間平移嘅連續對稱下係不變嘅，咁佢嘅能量（即係時間嘅對偶量）就係守恆。相反，喺時間移動下唔係不變嘅系統（例如，具有時間依賴潛能能量嘅系統）就唔會展現出能量守恆——除非我哋考慮到佢哋同其他外部系統之間交換能量，咁擴大系統嘅理論就會再次變成時間不變。對於有限系統而言，能量守恆喺物理理論中係有效嘅，例如喺平坦時空中嘅狹義相對論同量子理論（包括QED）。
能登機場

能登機場（粵音：nang4 dang1 gei1 coeng4）係喺日本中部地方嘅一個機場，喺2003年嗰陣起好兼且開放畀人用嚟搭飛機。
能登麻美子

能登麻美子（粵拼：nang4 dang1 maa4 mei5 zi2，1980年2月6號—）係日本嘅一個女藝人同埋配音員。
能解答一切的答案

《能解答一切的答案》係中國男歌手周深為動畫電影《妙先生》唱嘅片尾曲。

背景同風格
《妙先生》係2019年中國動畫電影，係《大護法》嘅姊妹片。周深唱嘅歌《能解答一切的答案》係呢部電影嘅片尾曲。2019年12月19號，發佈咗由電影中畫面製作嘅長2:16嘅歌MV同歌詞壁紙。隻MV入面展現咗影片「暗黑童話」嘅風格，都有温暖人心嘅內核，展現出暗黑同温暖對立相依嘅獨特氣質。
喺隻歌歌MV入面，開頭唱話「你走了那麼遠的路啊，只為了一個答案」，中間一系列畫面展現現實嘅衝突同埋唔合理，然後由影片中角色叫出「殺好人，救壞人，這是什麼奇怪的道理！讓人無路可選的世界，算什麼新世界！」隻歌同時唱出：
世界是寡言的矛盾的無解的
而你心誠血熱始終是善良的
在那路盡頭有未知的無限的可能
MusicRadio音樂之聲喺微博介紹呢隻歌嗰陣寫話：「周深細膩治癒的聲線，展現了世界的温暖一面」。
2019年12月22號，喺北京搞嘅電影《妙先生》首映禮上，周深清唱咗《能解答一切的答案》，並話「如果你能選擇的時候，我都希望你能選擇一個善良的那個選擇」。
2019年12月27號，歌曲《能解答一切的答案》完整版（長4:18）喺網易雲音樂上線，隻歌係周深為國產動畫唱嘅第11隻歌。
2019年12月31號，周深喺bilibili新年晚會首次現場唱咗呢隻歌。2020年2月21號，周深參加湖南衛視《歌手·當打之年》，喺第三期「雲錄製」喺屋企唱咗《能解答一切的答案》，攞到觀眾票選第三名。
能量武器

能量武器（directed-energy weapon，DEW）泛指靠射出高度集中嘅能量嚟由一段距離外對目標造成傷害嘅武器，好似係激光武器同粒子束武器。
等熵過程

喺熱力學上，等熵過程（英文：isentropic process）係指絕熱質而且完全可逆嘅過程。
喺一場等熵過程當中，啲作功完全冇摩擦力，而且冇任何熱或者物質離開或者進入個系統（絕熱質），所以成個系統嘅熵會完全唔變。等熵過程係一種高度理想化嘅概念模型，現實世界當中唔會發生。
等比數列

等比數列，有時叫幾何數列，係一種常見數列，每一項同前項嘅比係同一樣嘅，叫做公比。例如 1,2,4,8,16,32,...，公比係2。

定義
數列嘅每一項都唔可以係0。
除咗首項，數列嘅每一項同前項嘅比都係同一個數，叫做公比，通常用  表示。
如果數列係 ，
公比
如果  係首項，就有：
等焓過程

喺熱力學上，等焓過程（英文：isenthalpic process）係指唔涉及焓變化嘅熱力學過程。
等待航線

一個標準嘅等待航線。包括入航邊（綠色），等待參考點（紅色）同等待航線本身(藍色)
等待航線係航空運作入面一種延遲飛緊嘅飛機，同時將佢保持喺指定空域入面飛行。等待航線令飛機喺一個固定點（又叫等待點）入面等待進一步許可。等待航線使用原因主要係因為交通量過多、跑道受阻（另一架飛機起飛/降落、除雪）或者受惡劣天氣影響。保持模式由兩個半圓同中間嘅直線飛行組成。

解釋
等待航線喺儀表飛行（中文：儀表飛行）入面通常係一個經過等待點嘅跑馬場型航線。呢個等待點可以係無線電導航設備，例如NDB（中文：NDB）或者甚高頻全向無電信標（中文：甚高頻全向無電信標）(VOR)。等待點亦係進入等待航線嘅起始轉彎點。飛機將會向等待點飛行，之後進入等待航線，之後進入預先制定好嘅等待航線。一個標準嘅等待航線通常係一個右轉，耗時大約4分鐘嘅跑馬場型航線（兩次180度轉彎各耗時1分鐘，兩個直線部分各佔用1分鐘）。 當等待時間好長嗰時，亦可能偏離呢個規則；直線部分亦可以耗時2－3分鐘，或者當飛機使用測距儀（中文：測距儀）進行等待航線時，等待航線亦可以用距離取代時間嚟表示。另外，左轉喺一啲有限制嘅空域入面亦有所使用。
喺缺乏無線電導航設施時，等待點亦可以係任何一個空中嘅定位點，亦可以係兩個導航台嘅徑向線交叉點，同時又可以係一個距離甚高頻全向無電信標（中文：甚高頻全向無電信標）(VOR)某處嘅點（此時應配合測距儀使用）。當測距儀使用時，等待航線通常用距離表示，而唔係用時間表示。另外，一啲使用GPS嘅飛機亦可以完全唔借助地面導航設備嘅情況下做等待航線。
目視飛行（中文：目視飛行）（VFR）嘅飛機通常使用一個較容易辨認嘅目標，例如橋、立交橋或者湖等物體上方作（較細嘅）跑馬場型航線。

使用情景
等待航線通常用嚟緩解由於各種原因導致飛機唔能夠降落嘅交通壓力，例如機場太過繁忙、天氣唔允許降落或者跑道暫時唔可以用等情況。當同時有幾架飛機執行等待航線時，唔同飛機嘅垂直間距為1000英尺（300米）以上。通常遲嚟嘅飛機喺最高嘅高度，而最低高度嘅飛機可以先進行進近。當有飛機由等待航線脫離後，仲喺等待航線嘅飛機依次下降高度，如此循環。空中交通管制員負責控制成個等待航線嘅運行，喺某啲時候甚至會有人員專門負責等待航線嘅運行。
一架飛機可以喺唔同嘅地方做多個等待航線，呢種情況喺機場運作繁忙、跑道唔可以用時較為明顯。
當飛機遇到緊急情況時，如果可能，將會忽略所有等待航線直接飛去機場。當然，呢種情況會令到正喺等待航線入面嘅飛機更多延誤。

壞處
飛機進行等待航線係一個唔經濟嘅做法，進行等待航線好耗時耗油，所以進行等待航線時亦要考慮呢啲因素。飛機喺地面時必須考慮到空中流量控制令飛機進入等待航線，所以喺飛行過程入面必須帶足夠燃油。

作等待航線
好多飛機設有一個holding speed，呢個速度喺飛機設計時就已經考慮。喺呢個速度入面，飛機可以用比巡航速度更慳油嘅方式完成等待航線。例如，喺一啲運輸機入面速度值可以係210海里/小時。同時，呢個速度同飛機嘅重量成函數關係。飛機在作等待航線時應儘量收起襟翼同起落架以節省燃油。
進入等待航線以及準確執行等待航線係儀表飛行規則同機師訓練當中不可缺少嘅一部分，喺機師考核入面會出現。
現代飛機可以喺飛行計算機入面輸入等待航線嘅參數，飛機會自動進行等待航線飛行。

進入方式
準確進入等待航線通常係實習機師最棘手嘅部分，執行一個正確嘅等待航線需要喺ATC嘅指揮下進行好多練習。
進入等待航線有三種方式：直接進入，偏置進入同平行進入。呢三種進入方式由飛機同等待航線入航邊嘅方位所決定。
直接進入嘅具體實施方法係，第一次過等待參考點後，加入出航邊盤旋等待。
交叉進入嘅具體實施方法係，第一次過等待參考點，同平行邊成約30度夾角背台飛。背台飛出一段距離後，右轉加入入航邊，第二次過台。
平行進入嘅具體實施方法係，唔過等待參考點，直接加入出航邊，之後右轉加入入航邊，或者第一次過台後左轉，同入航邊平行，磁航向相反，平飛出一段距離，然後左轉加入入航邊。
標準等待進入方式
直接進入（DIRECT）
平行進入（PARALLEL）
偏置進入（TEARDROP，直譯淚滴進入）

速度限制
通常飛機喺執行等待航線時會有速度限制，呢個速度保證飛機喺執行等待航線時唔會進入禁飛區或者其他無法飛越嘅空域。喺中國大陸，等待航線嘅速度限制會喺航圖說明。喺美國，等待航線最大速度通常係：
低過6000英尺MSL，速度低過200節。
6001-14000英尺，速度低過230節。
14000英尺以上，速度低過265節。
軍用飛機由於性能原因，速度可能會高過呢個限制。
等數位數

等數位數（equidigital number）系指一正整數質因數分解（包括指數）嘅總位數和整數本身嘅位數相等。例如：喺10進制中，10嘅質因數分解為2×5，總位數系2位，和整數本身位數相等，因此為等數位數。
前幾個等數位數為：1, 2, 3, 5, 7, 10, 11, 13, 14, 15, 16, 17, 19, 21, 23, 25, 27, 29, 31, 32, 35, 37, 41……（OEIS數列A046758）
質數嘅質因數分解即為本身，因此不論喺邊一種進制時，所有質數都系等數位數，但等數位數中除咗質數外，也包括一些合數。
腳痛落台

腳痛落台，係香港第一屆（1997-2002）到第二任（2002-2005）特首董建華（董伯伯）腳痛嘅落台原因。
當時香港民眾批評董建華「議而不決，決而不行」（呢句說話係中國國務院總理朱鎔基响2001年7月3號講過），鬧爆董建華遲鈍，成日都想拉佢落台。董建華跟住以「腳痛」為由落台。政務司司長曾蔭權做臨時特首。之後，「腳痛」嘅意思就變咗做「落台」，「腳痛落台」嘅意思就係畀自己一個藉口落台嘞。

同類事件
囉柚痛：世越號海難時，船長李忠錫喺隻船開始沉嗰陣即刻走路，唔理船上面嘅乘客，事後解釋話因為自己囉柚痛先率先走出「世越號」。
腳趾尾

腳趾尾即係第五隻腳趾，四趾側跟，係最細隻嘅腳趾。
踢波其中一個高招就係「腳指尾拉西」。
腳毛

腳毛係生喺腳髀上面嘅毛，由青春期開始變得濃密，男女都有，但當今文化入面，女人興脫腳毛，因為想好睇啲。
腳趾公

腳趾公（英文：Hallux）即係第一隻腳趾，二趾側跟，係最大隻嘅腳趾。
腳印化石

腳印化石（footprint fossil）係指有古生物腳印嘅化石。
腳掣

腳掣泛指用腳來控制嘅掣，好多機器都有，例如衣車或者製陶轉盤都有腳掣，有啲整字幕嘅專業人員亦都係用腳掣來控制一段片或者一段錄音向前向後。用腳控制機器嘅好處，係可以令到手可以做其他嘅嘢。
常見嘅腳掣包括：
腳掣 (車)
腳掣 (飛機)
腳掣 (鋼琴)
腳趾

腳趾係指隻腳度嘅指。
人嘅五隻腳趾嘅名分別係：
腳趾公
二趾
三趾
四趾
腳趾尾
腳腕

腳腕，又叫腳踝、足踝，簡稱踝，係細髀同腳之間嘅關節。皆因腳腕側跟突出，有些少似眼球，所以亦叫腳眼。
當人行路或者走嗰陣，若果唔小心叉錯腳，就有機會扭傷腳腕，叫拗柴。
寶兒 (南韓)

寶兒（粵拼：bou5 ji4；韓文：보아／珤兒 Bo-a；日文：ボア(Bo A)；英文：BoA；1986年11月5號—），原名權珤雅（粵拼：kyun4 bou5 ngaa5；韓文：권보아／權珤雅 Kwon Bo-a；日文：クォン·ボア(Kwon Bo A)），係南韓嘅女歌手同演員，SM娛樂旗下藝人，2000年出道至今。

個人背景
1986年11月5號，原名權珤雅嘅寶兒響京畿道南楊州市（即依家九里市）出世，老豆係前東洋放送電視台音響師，有兩個大佬，其中一個係導演權順旭。老豆響唔撈電視台後返鄉下開牧場，所以寶兒係響鄉村大。寶兒響南楊州市生活個陣入讀南楊州養正初等學校（韓文：남양주양정초등학교），後嚟因為要顧住歌唱事業而輟學。不過之後佢返去讀書，入讀首爾三育初中（韓文：서울삼육중학교），無耐轉校至韓國肯特國際學校（韓文：한국켄트외국인학교），並響2004年4月通過高中畢業考試，提早高中畢業。
寶兒係一名天主教徒，洗禮名係「嘉勒」，曾經成為韓國天主教大學（韓文：가톨릭대학교）150週年宣傳大使。

事業生涯
寶兒響2006年
1997年，寶兒成為SM娛樂旗下練習生。由於公司想將佢打造成國際明星，所以寶兒由個時開始就學緊英文同日文，而SM當時響佢身上亦投資高達30億韓元，幾乎用哂H.O.T所帶嚟嘅收入。亦因為要專心響音樂事業，寶兒響小學五年級畢業後並冇選擇繼續學業，而係響2000年8月25號憑《ID; Peace B》出道。佢嘅藝名「BoA」嘅意思係「Best of Aisa」（亞洲最好）。
佢喺2002年1月7號發佈嘅日文專輯《Listen to my heart》令佢一夜成名。同年嘅韓文專輯《NO.1》響韓國大賣60萬張。2003年發行嘅日文專輯《Valenti》響日本銷量超過100萬。2004年獲得MTV亞洲大獎嘅「最有影響力亞洲藝人」同埋「韓國最受歡迎藝人」，同年獲邀成為台灣金曲獎頒獎人。直至2008年，寶兒一共登上日本紅白歌合戰六次。佢係除咗濱崎步同倖田來未以外，有六個大碟連續響Oricon排行榜上排名第一嘅女歌手。
2008年推出英文單曲《Eat You Up》，正式開拓歐美市場，並憑2009年嘅英文大碟《BoA》成為第一位登上Billboard Hot 200 專輯銷量榜嘅韓國歌手。2013年憑電視劇《期待戀愛》獲得韓國電視劇賞女子新人賞。2014年同安七炫一齊成為SM娛樂非註冊董事，以創意總監身份參加SM多個企劃。2017年成為韓國選秀節目PRODUCE 101第二季「國民製作人代表」。2022年成為SM《Girls On Top》企劃旗下女團「GOT the beat」成員。
佢之所以可以響東亞地區獲得巨大成功，係因為佢識講多種語言（除咗母語韓文，仲有日文、英文、國語，響當時係非常少見）。因為佢獲得嘅成功，被視為係將韓流帶到全世界嘅先鋒之一，仲係成功開拓日本同美國市場嘅始祖，同李孝利、張娜拉並列為第一代韓流女歌手代表人物。寶兒目前所帶嚟嘅經濟價值已經超過二千億韓元，如果計埋音樂作品以外活動將會更多，被封為「行走嘅中小企」。
佢喺南韓同日本嘅官方歌迷會嗌佢嘅番薯名都唔同。喺南韓嗌佢做「Jumping BoA」，喺日本嗌佢做「SOUL」。
寶其利街

寶其利街（英文：Bulkeley Street），係香港九龍紅磡嘅一條馬路，由寶來街開始，去到漆咸道北。寶其利街雖然係一條連貫嘅街道，但係寶來街至機利士南路嘅一段係單線西行嘅車路，而機利士南路至漆咸道北就係單線東行，兩截路中間嘅十字路口設有石壆同鐵柵隔開，無論係行人定駕駛者無法由一邊直接過去至另一邊。
昔日嘅寶其利街夾機利士南路嘅路口有兩座單層式街市，而機利士南路同孖庶街之間嘅寶其利街路段曾經係行人專用區，不過去到90年代，嗰個街市拆咗之後，嗰個路段就變返做行車路段，而每逢清晨時份，嗰度都有一班小販喺行人路段擺檔，被當地人視之為「天光墟」。
寶利

寶利（英文Bireley's；日文バヤリース）係菓汁飲品嘜頭，初時做橙汁爲主，現時歸入日本朝日飲品旗下，有唔同飲品。

香港
香港曾經有寶利汽水發售。現時亦有其他產品發售。
寶塔區

寶塔區係中國陝西延安一個市轄區，總面積3556平方公里，人口36萬。
寶城

寶城（韓文：보성군／寶城郡 Boseong gun */?）係大韓民國全羅南道嘅一個郡。
寶勒巷

寶勒巷（Prat Avenue）係香港一條西東單向行車馬路，嚮九龍遊客區，由尖沙咀加拿分道同堪富利士道交界東行，又由漆咸道南嘅西邊，其士大廈同鐵路大廈之間出口，條路約180米長。
寶勒巷兩邊都係約20年以上嘅商業大廈，商戶多數係經營娛樂場所同食肆咁，以夜生活出名。當地嘅鋪頭名，嚮廿年前，成日出現嚮商業電台夜晚分類廣告時段，同山林道分類小廣告同類。其中內容包括卡拉OK、各式餐廳、港式芬蘭浴，廣告重註明顧客光顧可以休息到零晨4點。
寶坻區

寶坻區係中國天津一個區，總面積1510平方公里，人口72萬。
寶區

寶（英文：Bow）係英國倫敦嘅一個地方，位於倫敦市中心查令十字以東4.6英里（7.4公里）、倫敦奧運公園附近。寶區隸屬倫敦塔村區。區內主要建築物有寶教堂同埋兩個地鐵站。
寶區以前又叫Bowe、Stratford（同附近嘅史察福村撞名）、Stratford-atte-Bow，後者解「寶橋上面嘅史察福村」。
為咗準備2012年夏季奧運，東倫敦好多地方都經過重建、活化。寶區係其中一個活化嘅地區。
紅掌

紅掌（粵拼：hung4 zoeng5；學名：Anthurium andraeanum）係天南星科花燭屬嘅長年生常綠草本植物，原產中美洲嘅哥斯達黎加到南美洲嘅哥倫比亞地區，而家喺全球好多地方都搵到。
佢係淨化環境植物之一。

樣
梗節短。葉革質，綠，似心形；葉柄細長。花屬佛焰花序，苞片紅、橙紅、猩紅呢三種比較多；花芯似肉穗花序，長5～7cm，黃；每年好多時都有花開。

用途
植株好多時俾人當盆景植物嚟種。尤其喺公廁同埋裝修氣味好大地方成日攞呢種植物嚟種。
紅排

紅排（英文：Hung Pai）係香港新界北區嘅一個島，喺印洲塘，但唔屬印洲塘海岸公園，島上面冇人住。
紅旗區

紅旗區係中國河南新鄉一個市轄區，總面積99平方公里，人口28萬。
紅星大獎

紅星大獎（英文：Star Awards）係新加坡一年一度嘅華語電視界頒獎典禮，由新傳媒私人有限公司舉辦，第一屆係喺1994年進行，為咗表揚喺過去一年有優秀表現嘅藝人同幕後人員，並透過旗下嘅8頻道直播。
宣光省

宣光（越南文：Tuyên Quang）係越南一省，省會宣光市，人口大約70萬。
宣告式編程

宣告式編程（英文：declarative programming）係一種編程範式。佢係對同指令式編程唔同嘅編程範型嘅一種合稱。佢哋建造計算機程序嘅結構同元素，表達運算嘅邏輯而唔係用描述佢嘅控制流程。
宣和

宣和係北宋皇帝趙佶嘅第六個年號，相當於公元1119年到1125年，前後總共7年。
宣和博古錄

《宣和博古錄》，或者叫《宣和博古圖》、《宣和博古圖錄》或者《博古圖》係喺公元1107年（宋徽宗大觀元年），宋徽宗下令王黼編寫既金石學（又叫銘刻學，英文：Epigraphy）書，全書有三十卷。呢套書去到公元1123年先至寫好，佢記錄咗宋朝皇室喺宣和殿收藏既從商朝去到唐朝既839件青銅器既資料。

內容
《宣和博古錄》記錄既都係宋朝皇室收藏既青銅器既精華。內容分成鼎、尊、罍、彝、舟、卣、瓶、壺、爵、觶、敦、簋、簠、鬲、鍑及盤、匜、鍾、磬、錞於、雜器、鏡、鑑，總共有二十類，每類既器物都按照年代編排，件件都係宋朝可以收集、收藏既青銅器精品，包括一啲出名既重器。每類器物都有簡介，每件器物亦都有摹繪出嚟既圖、銘文既拓本同埋釋文，亦都記錄咗器物既尺寸、重量同埋容量。有啲仲講埋出土地點、顏色同埋收藏家既姓名。套書對器名、銘文亦都有詳盡既説明同埋考證。

版本
《宣和博古錄》有幾個流傳既版本，例如公元1528年（明朝嘉靖七年）蔣暘翻刻既元至大重修本，公元1752年（清朝乾隆十七年）黃晟既《亦政堂重修宣和博古圖》等。
宣和書譜

《宣和書譜》係公元1120年（北宋宣和二年）年中，由宋徽宗叫佢既內臣編纂既歷代書法作品評匯編，全書總共有二十卷，收錄咗宋徽宗宣和時期，御府內收藏既名家書法墨寶、真跡。
根據《四庫全書總目提要》子部八所既記載：「記宋徽宗時內府所藏諸帖，蓋與《畫譜》同時作也。首列帝王諸書為一卷，次列篆隸為一卷，次列正書四卷，次列行書六卷，次列草書七卷，末列分書一卷，而制誥附焉。」收錄咗從漢朝至宋朝既一百九十七位名家既一千三百四十幾幅作品。每種書體前面都寫明作品既源流、脈絡，作者生平簡介同埋遺聞軼事；呢啲細節，敘述詳盡，體例完整，內容精細，對後人書法美術研究，供應好多有用既史料，同埋有極高既價值。
宣和書譜無明確咁去記載係邊個人編撰既，估計編撰既人有二種講法：第一，話係宋蔡京、蔡卞等人；另一個講法就係元吳文貴。但係套書裏面大讚王安石、蔡京呢啲人，所以最合理既估計係套書應該係徽宗新黨當政期間寫既。
宣和書譜喺宋朝並未出版，喺元朝初期，江南既民間有抄本流傳。公元1303年（元朝大德六年）延陵吳文貴根據眾多版本匯編同埋佢既老友校對之後出版咗。明嘉靖楊升庵亦都有新版本、《津逮秘書》本、《學津討原》本、《四庫全書》本等。
宣和畫譜

《宣和畫譜》係北宋既時候，公元1119 至1125年間（宣和年間），宋徽宗下令編撰既宮廷藏畫既記錄。宋朝喺建國初年就好重視古書、古畫既採集同埋收藏既工作。宋徽宗既時候，內府收藏既書畫數量日益增加，內容豐富，所以就將宮廷所有收藏既歷代著名畫家編成目錄，叫做《宣和畫譜》，總共有20卷，用做日後查考。套書係喺公元1120年（宣和庚子）完成，總共收集咗由魏晉去到北宋既231個畫家既作品，總共6,396件。佢哋將啲畫，依照種類，分成道釋、人物、宮室、番族、龍魚、山水、畜獸、花鳥、墨竹、蔬果總共10門，每門仲有一篇短文，介紹嗰門畫既起源、發展、代表人物等，然後依年代先後排列畫家既小傳同埋佢哋既作品。，不過有人提出，呢套書既內容有啲自相矛盾既地方。其中卷十二〈山水門〉第三仲提及日本國畫，張醜既《清河書畫舫》卷三咁講：「宣和書畫二譜，自是當時大帳簿，鋪敘雖工，其於品題鑑定，則未也」。另外，《宣和畫譜》並無收錄《清明上河圖》同埋《千里江山圖》、《江山秋色圖》等出名既畫作。
《宣和畫譜》雖然屬於著錄性質既書，但係從佢對每門畫既介紹，同埋對每個畫家既評論、小傳既資料嚟睇，可以話已經大大超出咗著錄既範圍，甚至可以話有繪畫史論既性質。從呢個角度睇，《宣和畫譜》可以話既係宋代宮廷所收集、收藏既畫作既記錄，又係一部傳記體既繪畫通史。呢套書既藝術觀點同埋對畫家既評論，相當詳情、精確同埋有用。呢套書對收錄既作品既要求係「以不彷前人，而物之情態形色俱若自然，筆韻高簡為工」，而且強調作品既立意同埋格調。

刊本演流
《宣和畫譜》出版既年代大約係宋高宗期間，《宣和畫譜》有一套姐妹作《宣和書譜》，可惜兩宋期間，好少人提過呢兩套書，佢哋既最早版本亦都已經失傳咗。公元1302年（元朝大德六年）吳文貴既杭州刊本係第二次翻印版本，公元1540年（明朝嘉靖十九年）楊慎第三次翻印咗佢哋，清朝既張海鵬就將佢哋收錄咗喺《學津討原》。
宣威

紅色係宣威市，連同粉紅色係曲靖縣。
宣威係中國雲南曲靖一個縣級市，東面係貴州省盤州市，南面富源縣、霑益區，西面係牛欄江，江對面係會澤縣，而北面係貴州省嘅威寧縣同水城縣，人口129萬。
宣威市喺秦代以前係古夜郎國屬地，漢代設置為縣。由2019年9月起，渠轄下有13個鎮、7個鄉、9個街道、311個行政村同58個社區。
宣威市總面積6070平方公里，喺雲南高原東北部，地勢西北高、東南低。最高點係東山主峰滑石板，海拔2868米，而最低點係清水河同木冬河交匯處嘅臘龍岔河，海拔都有920米咁高。境內嘅河流分屬長江水系同珠江水系。主幹流有西南嘅小江屬長江水系，北、東北嘅可渡河同南、東南嘅革香河就屬於珠江水系。
藍田游泳池

藍田游泳池（英文：Lam Tin Swimming Pool），係香港九龍觀塘區嘅一個公眾游泳池，喺藍田慶田街1號藍田綜合大樓1至2樓，由康樂及文化事務署管理。

交通
巴士：15、15A、16M、38、88X、603、603P
綠色專線小巴：24、60（往平田方向）
紅色小巴往旺角，觀塘，青山道，佐敦道（往平田方向）
港鐵：由藍田站行大概10分鐘。
藍田站後備行車隧道

藍田站後備行車隧道係香港港鐵觀塘綫一段唔再用嚟日常行車嘅路軌。
呢段路軌原本係觀塘綫藍田站接駁去東區海底隧道嘅軌道。自從將軍澳綫喺2002年8月投入服務之後，觀塘綫改用調景嶺站做總站，失去咗過海綫嘅資格，呢段軌道失去咗日常運作嘅用途。但當年地鐵公司並無將佢拆走，而將佢保留同改名做「藍田站後備行車隧道」。
呢段路軌最大特色，係喺原茶果嶺苗圃附近嘅軌道屬露天部份，乘客可以望下車外景色。
呢段路軌做咗後備行車隧道後，港鐵公司已經減少保養，日常只係做維修同後備行車線，同埋將車速限制降到50公里／小時。
藍田綜合大樓

藍田綜合大樓（英文：Lam Tin Complex）係香港九龍藍田唯一一間綜合大樓，喺慶田街1號，近藍田北巴士總站同德田商場，2013年啟用。

交通
巴士：15、15A、16M、38、88X、603、603P
綠色專線小巴：24、60（往平田方向）
紅色小巴往旺角，觀塘，青山道，佐敦道（往平田方向）
港鐵：由藍田站行大概10分鐘。
藍田聖保祿中學

藍田聖保祿中學（St. Paul's School (Lam Tin)，簡稱SPSLT）係香港一間天主教女子中學，喺九龍藍田安田街10號，同以前聖言中學校舍（而家係間國際學校）相隔一條安田街（對面）。
佢係觀塘區組別1（Band 1）名校，主要用英文教。

歷史
1970年：沙爾德聖保祿女修會成立「聖保祿女子中學」。建校初期曾經借用隔鄰聖言中學校舍開辦中一課程。
1972年：校舍落成啟用。當時由麥理浩夫人舉行開幕儀式，並由已故徐誠斌主教祝福。
1985年：首屆學生會成立。
1997年：改名「藍田聖保祿中學」。

設施
呢節要加長。

舊生
維基同享有多媒體嘅嘢：St. Paul's School (Lam Tin)
蘇雅琳：香港女團COLLAR成員
黃正宜：香港商業電台叱吒903節目主持
呢篇藍田聖保祿中學係關於香港教育（包括學校）有關嘅楔位文章。你可以透過編輯或修訂增加佢嘅內容。
藍田瑤族鄉

係中國廣東惠州龍門北部嘅民族鄉，係惠州唯一嘅少數民族鄉。鄉政府駐藍田圩。藍田面積132.2平方公里，2019年人口有1萬1408人，其中瑤族人約有9800人，佔總人口85.9%，係廣東少數民族人口佔比最高嘅民族鄉，有漢族人，主要係新豐江水庫嘅移民。

地理
藍田位於廣東中部、惠州北部，東、北面係韶關新豐，南面係龍田，西面係地派同密溪國營林場，有省道244支綫穿過，離新豐縣城30公里，離龍門縣城15公里。面積132.2 km²，其中山林面積24萬畝，耕地面積1萬339畝。
藍田多山，地勢北高南低，海拔500米以上嘅山峯有15座，最高係寒山頂，海拔956.8米。氣候有明顯山區特點，年均溫19.5℃，最高月均溫34℃，最低月均溫5℃，年均降水量2100毫米。氣候同水土特別啱中亞熱帶針闊混交林、純針葉林生長，所以林業興旺。
鄉內有藍田河自西北向西南流過，注入天堂山水庫。當地土質屬酸性赤紅壤，農業條件比較差。

現名
藍田瑤族鄉明上建洞清上建洞中華民國上建區（龍門縣第五區）中華人民共和國藍田鄉（1958年之前）龍城人民公社（1958年～1961年）藍田人民公社（1961年～1983年）藍田區（1983年～1986年）藍田瑤族鄉（1987年至今）
藍田嘅名出自當地出產蓼藍，呢種植物可以用去做藍色染料，後來形成咗墟市。明清嗰陣，呢度屬龍門縣長沙鄉西林都，叫上建洞（soeng6 gin3）；民國時，設龍門縣第五區，又叫上建區。
藍田瑤族鄉喺1987年1月成立，係惠州唯一嘅民族鄉。藍田嘅瑤族人有悠久歷史，有苗瑤語系民族嘅共同點，但同連南嘅八排瑤唔同，亦同粵北嘅過山瑤唔同。當地有唔同其他瑤族地區嘅風俗，比如有舞火狗、男女對歌、唔落夫家、月月都有節、「接亞公」嘅峒主爺崇拜。相傳第一任峒主係食狗奶大嘅，所以當地人喺以前係禁食狗肉嘅，因爲狗係當地人嘅崇拜物，而家先有啲漢族移民會食狗肉。佢哋嘅民族舞「舞火狗」曾經獲得中國全國民族舞蹈金獎。
中共建政後，設爲龍門縣第三區嘅藍田鄉，喺1958年，成立燎燃人民公社，轄境包括而家藍田、龍田、龍城呢三個鄉鎮，又叫龍城公社。直到1961年成立藍田公社，轄上東、藍田、新星、到流4個大隊，1983年11月改成藍田區，1986年12月12號省政府批準後，成立藍田瑤族鄉，初時轄上東、到流、大份、小洞、藍田、新星、社前7個管理區，到第年1月正式設立。

經濟
2014年，藍田GDP達2.87億元人民幣，同比增長9.5%；工業總產值8201萬元人民幣，農業總產值17248萬元人民幣。一般財政預算收入835萬元人民幣，農村居民人均純收入10601元，比上年增長16.1%。

政區
藍田轄1個社區、7條村。
社區：藍田瑤族鄉
村：上東、到流、新星、藍田、紅星、小洞、社前
藍田站

藍田站（英文：Lam Tin Station）係港鐵觀塘綫一個車站，響香港觀塘區晒草灣白泥山邊。車站響1986年6月7號開始起，1989年8月9號同東區海底隧道鐵路部分通車啟用。呢個站有2個月台，以島式月台排列，並有月台幕門。
藍田站係屬於架空、地面同埋地底混合模式車站，只係處於密封環境先至令人誤會自己身處地底，不過可以喺鯉魚門道望到車站係起喺白泥山山坡上。

車站月台
本站設有2個月台，以島式月台排列，並設有月台幕門。

出入口
藍田站設有5個出口，主要連接鯉魚門道同埋匯景花園一帶。由於藍田站響鯉魚門道以南山坡，同藍田北嘅住宅區有一定距離，所以當時地鐵決定同發展商起行人通道連接啟田道路面，該行人通道啱啱穿過匯景廣場中庭，再沿藍田站範圍嘅扶手電梯先至可以去到啟田道。
A - 啟田道
啟田道、啟田商場、康逸苑、廉政公署東九龍及西貢辦事處(依家已經搬咗去九龍灣)、鯉安苑、藍田分科診療所、藍田（西）社區中心、安田邨、平田邨、德田邨、啟田邨、康田苑、香港諾德安達國際學校
B - 公共運輸交匯處
公共運輸交匯處、入境事務處東九龍辦事處、滙景廣場
設有失明人士引導徑往返地面
C - 鯉魚門道
鯉魚門道
設有斜道往返地面
D - 滙景花園
D1 - 麗港城商場、香港復康會藍田中心、茜草灣社區中心、茜草灣遊樂場、茜發道、茜發道網球場、尤德夫人分科診所、容鳳書紀念中心、KOKO HILLS、麗港城、紅十字會學校
D2 - 宣道會長者鄰舍中心、匯景花園

利用狀況
藍田站啟用初期，由於上蓋物業滙景花園重未入伙，加上距離山上嘅屋邨同屋苑較遠，故人流偏低。後來隨住滙景花園入伙，而藍田站喺將軍澳綫通車之前亦曾經係將軍澳居民接駁地鐵過海嘅主要車站。同時大型日資百貨公司八佰伴亦喺嗰度開業，人流隨即急增。雖然八佰伴已經執咗好耐，而且將軍澳居民亦因為將軍澳綫通車而唔再取道藍田站過海，但匯景花園商場嘅人流依然非常高，加上山上嘅屋邨同屋苑都設有商場，因此而家藍田站嘅使用量仍然唔少。

歷史
地底集體運輸系統路線圖1967年建議方案。圖中「觀塘村」即而家藍田站

命名同選址
喺香港地鐵規劃「早期系統」時，離開觀塘站後下一站為觀塘村站（英文：Kwun Tong Tsuen Station），服務現時藍田站周邊地區，得名自附近嘅觀塘政府廉租屋邨（後易名觀塘 (鯉魚門道) 邨，拆卸重建成現今嘅鯉安苑）。車站選址鄰近鯉魚門道嘅空置校舍，早喺1976年已被徵用。但隨着前地鐵早期系統規模縮減，上行終點站只到觀塘。
直到1984年有日本財團建議興建行車鐵路兩用嘅東區海底隧道，觀塘綫得以伸延至港島嘅鰂魚涌站，而走綫之間亦設藍田站以服務藍田一帶居民，最終藍田站於1989年8月9日啟用。
藍田縣

藍田係中國陝西西安一個縣，總面積1969平方公里，人口63萬。
莫斯科歌劇院脅持事件

莫斯科歌劇院脅持事件係2002年喺莫斯科發生嘅一次恐怖活動。
10月23號，四十幾個車臣綁匪闖入莫斯科東南區莫斯科軸承廠文化宮大樓劇院（House of Culture (DK) of State Ball-Bearing Plant），挾持在場七百幾個觀眾、百幾個演員同工作人員做人質，要求俄羅斯7日內退兵。10月26號軍警強攻將車臣綁匪消滅，以百幾個人質死傷告終。

流行文化
電影天能嘅開場就係向呢次事件致意。
莫樹聯

莫樹聯，SC，BBS，JP（Johnny Mok）係香港資深大律師，親中派政治人物。

法律事業生涯
莫樹聯喺1986年獲得大律師資格，1992年至1993年間自願註銷認許，去到2006年獲得資深大律師資格。

作為政府嘅代表律師經驗
喺2012年香港行政長官選舉結果相關嘅選舉呈請，佢係代表梁振英嘅首席律師。
另外，喺青年新政兩名香港立法會議員宣誓司法覆核一案入面，佢亦係政府嘅代表律師。當時，公民黨立法會議員郭榮鏗就質疑：莫樹聯身兼基本法委員會（中文：香港特別行政區基本法委員會）委員，可能會參與全國人大常委會就宣誓問題嘅釋法討論，可能會引起利益衝突。

部分公職
佢曾經先後出任消費者委員會委員、空運牌照局委員同埋中央政策組非全職顧問。而家佢係基本法委員會委員。

屋企
莫樹聯亞爸做生意，有四個老婆十個仔女。專門向江湖人物傳道嘅中國基督教播道會樂泉堂牧師莫樹堅係莫樹聯嘅亞哥，而香港中文大學醫學院教授莫樹錦就係莫樹聯嘅同父異母細佬。

政治立場
莫樹聯係香港親中派嘅政治人物，支持未經事先諮詢或香港人同意，由北京強行落實嘅《香港國安法》，又曾經話香港人無需爭取人權同自由。喺2014年香港社會討論政改嘅時候，佢亦反對公民提名，又贊成參選人要取得提委會過半數嘅支持。
另外，喺2021年3月，北京繞過香港修改香港選舉制度，佢亦曾經大讚呢個決定，雖然國際社會批評眾多，話係民主倒退，直選議席亦大幅減少，但佢就話北京呢個決定可以令香港嘅民主步伐加速發展。

選舉經歷
喺2021年9月，佢成為香港特别行政區選舉委員會法律界當然委員。之後佢喺李家超無提政綱嘅情況下，有份提名李家超參與2022年香港行政長官選舉。
莫斯科河

莫斯科河係俄羅斯一條河，起源自莫斯科西部，最後流入奧卡河，長473公里。